google/wiki40b huggingface dataset:
דור גז

דור גז (בערבית: دور جز) הוא אמן רב-תחומי ישראלי-ערבי, ראש התוכנית לתואר שני באמנויות (MFA) בבצלאל, ומייסד "הארכיון הפלסטיני-נוצרי".

ביוגרפיה

דור גז נולד בשכונת בקעה, ירושלים, סביו מצד אביו הם ניצולי שואה, בעוד אימו היא ממשפחה פלסטינית-נוצרית מלוד. הוא אב לבת ומתגורר כיום ביפו. לגז אח-תאום זהה, עורך הדין אלעד גז. אביו, דניאל גז עלה מתוניסיה, ואמו, ויולט גז היא ילידת-לוד. בין השנים 1995–2014 ניהלה את בית הספר רנה-קסין שבירושלים.
גז הוא בוגר המחלקה לצילום במכללת בצלאל, בוגר לימודי מוסמך בתוכנית הבין-תחומית באמנות, לימודי אוצרות בחוג למוזיאולוגיה, ולימודי דוקטורט בפקולטה לאמנויות באוניברסיטת תל אביב.
גז הוא גיי מוצהר. הוא נשוי למעצב האמריקאי, דארנל רוס, ולהם בת.

יצירותיו

ספרו "אוריינטליזם טרום-ישראלי: דיוקן מצולם" ראה אור בהוצאת רסלינג (2015).
עבודותיו עוסקות ביחסים בין טקסט לבין אמנות תוך התייחסות לתחומי יצירה מגוונים: ציור, צילום, ארכיטקטורה והלחנה מנקודת מבט אזורית. יצירותיו בוחנות אופני ייצוג חזותיים שונים תוך שימוש במגוון מדיומלי רחב, הכולל צילום, וידאו, סאונד, אנימציה, אינסטליישן, מיצבי תאורה ועוד.
בשנת 2006 החל לעבוד על פרויקט הארכיון הפלסטיני, שהתחיל באוסף תצלומים מהמחצית הראשונה של המאה העשרים של משפחת אמו מהערים יפו ולוד. עם תום לימודיו בבצלאל הציג תערוכות יחיד במוזיאון פתח תקווה לאמנות (2009) ובמוזיאון תל אביב (2011). שתי התערוכות עסקו בהשלכות של מלחמת 1948 על ערביי ישראל ועוררו דיון ציבורי נרחב. בשנת 2010 נפתחה תערוכת יחיד של עבודותיו ב- KW, המרכז לאמנות עכשווית בברלין. במסגרת תערוכה זו הוצגו לראשונה חלקים מהארכיון שגז בנה. גז היה האמן הצעיר ביותר שזכה לתערוכת יחיד רחבת היקף בתולדות המוסד. בשנת 2013 הציג תערוכת יחיד שהתפרשה על כל חללי התצוגה של מוזיאון ה-Rose שבבוסטון וזכתה לשבחי הביקורת בעיתונות האמריקאית. בשנת 2014, שבע שנים לאחר סיום לימודיו במחלקה לצילום בבצלאל, מונה לראש המחלקה הצעיר בתולדות האקדמיה. בשנת 2015 הציג תערוכת יחיד ראשונה של אמן ישראלי ב- ICA, המרכז לאמנות עכשווית בלונדון. התערוכה השיקה פרויקט מתמשך של גז "האדם החולה של אירופה", שחלקים ממנו הוצגו במוזיאונים ברחבי אירופה וארצות הברית בין 2015–2019.
עד כה פורסמו שמונה קטלוגים על עבודותיו בהוצאות מקומיות ובין-לאומיות, ביניהן: A. M. Qattan Foundation -ו ,New England Press, DISTANZ.

פעילות אקדמית

גז מרצה במכללת בצלאל משנת 2009 וראש המחלקה לצילום בין השנים 2014–2017. מאוקטובר 2017 מכהן כראש התוכנית לתואר שני באמנויות בבצלאל.
בתפקידו כראש המחלקה לצילום החל מהלך לשינוי מגדרי במבנה העסקה במחלקה ובמסגרת זו קידם מרצות לעמדות בכירות והעסיק מרצות חדשות. בשנת 2016 חודשו כלל תשתיות ההוראה של מעבדות הצילום האנלוגי ונפתחו קורסים חדשים העוסקים בסאונד ובדימוי נע. 
עם כניסתו של גז לתפקיד ראש התוכנית לתואר שני באמנות הועשרה תוכנית הלימודים בתכנים העוסקים בזירת האמנות המקומית והאזורית. מערך הלימודים העיוניים נבנה מחדש ובמסגרתו נכללים לראשונה קורסים בהנחיית מרצים מהחברה הפלסטינית בישראל. תחת ניהולו של גז, התוכנית לתואר שני באמנויות תועבר באוקטובר 2019 מרחוב סלמה, מקום ששכנה בו בשני העשורים האחרונים, למשכן חדש ברחוב הרצל 119, תל אביב. המשכן החדש יכלול כ-50 חללי סטודיו ייעודיים לציור, לפיסול, לצילום, לסאונד ולפרפורמנס. כמו כן, המבנה יכלול גלריה הפונה לרחוב הרצל ואזורים פתוחים לקהל הרחב שבהם סטודנטים, סגל ומרצים אורחים יפעלו במשותף.
מבצע דמיאנסק

רקע

התוכנית לערוך מתקפת נגד של החזית הצפון-מערבית באזור מחוז נובגורוד הוכנה כבר בספטמבר 1941. המתקפה נועדה להיפתח ב-24 בספטמבר, אך המתקפה הגרמנית על מוסקבה (מבצע טייפון), שנפתחה בסוף ספטמבר, גרמה להעברת חלק מהכוחות, שנועדו לבצע את המתקפה, לאזור מוסקבה, ולדחיית  המתקפה המתוכננת.
לאחר בלימת המתקפה הגרמנית על מוסקבה, והמעבר של כוחות הצבא האדום למתקפת נגד רחבת היקף במרחב מוסקבה בראשית דצמבר 1941, נבחנו התוכניות למתקפה מחדש, והוחלט לבצע מתקפה נגד כוחות קבוצת ארמיות צפון הגרמנית, במטרה לכתר ולהשמיד את הארמייה ה-16 של הוורמאכט, ולשחרר את מחוז נובגורוד. מפקד החזית הצפון-מערבית פאבל קורוצ'קין תכנן שהמאמץ ההתקפי הסובייטי העיקרי, יערך על ידי כוחות הארמייה-34, בסיוע הארמייה-11 וארמיית ההלם השלישית.
מפקד קבוצת ארמיות צפון, וילהלם פון לאב, ביקש מאדולף היטלר אישור להסיג את כוחותיו מהאזור עוד לפני פתיחת המתקפה הסובייטית. אולם האחרון דחה את בקשתו ופון לאב ביקש להשתחרר מתפקידו, והוחלף בינואר 1942.

יצירת כיס כיתור

המתקפה הסובייטית נפתחה ב-11 בינואר מדרום לאגם אילמן, על ידי יחידות הארמייה ה-11, שתקפו לכיוון העיר סטריה רוסה. לאחר מספר ימים של קרבות הצליחו כוחות הצבא האדום להתקדם כ-50 ק"מ מערבה אך המתקפה נבלמה לאחר שהכוחות הסובייטיים לא הצליחו לכבוש את העיר. במקביל נפתחה מתקפה של הארמייה ה-34, שהיוותה את הזרוע הדרומית של המתקפה הסובייטית. ב-19 בינואר סטבקה החליטה לצרף למאמץ ההתקפי גם יחידות של חזית קלינין. ב-29 בינואר החל להסתמן כיתור הכוחות של הוורמאכט. המפקדים הנאצים ביקשו מאדולף היטלר אישור לסגת אך לא קיבלו אותו. ב-8 בפברואר טבעת הכיתור נסגרה ובתוכה 6 דיוויזיות גרמניות שכללו כ-100 אלף חיילים. בראש הכוחות המכותרים הועמד מפקד הקורפוס ה-2 ולטר פון ברוקדורף-אהלפלדט.
בשלב זה כוחות הצבא האדום לא יכלו להמשיך בהתקדמותם מערבה, והתרכזו במאמץ למנוע את פריצת טבעת הכיתור סביב הכיס הגרמני ובהשמדת הכוחות שכותרו בתוכו.

רכבת אווירית

החל מפברואר אספקת המצרכים לכוחות הייתה דרך אוויר בלבד. בתוך השטח נבנו שני שדות תעופה זמניים וכל יום הם קלטו עד כ-150 מטוסים שסיפקו כ-265 טון מטען ו-22 חיילי תגבור בכל מטוס. פעילות חיל האוויר הסובייטי באזור הייתה דלה ולא יכלה לעצור את הרכבת האווירית הגרמנית. במשך כל תקופת המצור לופטוואפה ביצע 24303 טיסות והביא כ-15446 טון מטעינים שונים ופינה כ-23 אלף פצועים. לטובת המבצע הוקצו כ-500 מטוסים בעיקר מדגם יונקרס Ju 52. הבסיס האווירי העיקרי היה באזור פסקוב עם תמיכה משדות תעופה נוספות באזור ריגה ודאוגבפילס.

פריצת המצור

לאור הצורך להחזיק כוחות גדולות סביב השטח המכותר, לחזית הצפון-מערבית לא היה מספיק כוח להמשיך במתקפה. מנגד, לאזור הועברו כוחות ורמאכט חדשות שפעלו לשחרור המצור. לצורך כך נבנה קבוצת מחץ שכללה 3 דיוויזיות בפיקוד ולטר פון זיידליץ-קורצבאך. המתקפה הגרמנית החלה ב-21 במרץ 1942 ובמקביל החלה מתקפה של היחידות המכותרות. הכוח המרכזי שפעל בתוך הכיס המכותר היה דיוויזיית האס אס השלישית בפיקוד של תאודור אייקה שבמהלך הקרבות איבדה רוב הסגל. לאחר חודש של קרבות נוצר פרוזדור צר ברוחב של כ-6-8 ק"מ שאיפשר קשר יבשתי עם היחידות המכותרות. ב-5 במאי הכיתור הופסק סופית.
במשך כל שנת 1942 הצבא האדום המשיך בניסיונות מתקפה באזור אך ללא הצלחה של ממש.
לכוחות הגרמנים הלוחמים באזור הוענק עיטור מגן דמיאנסק.
נעם מילס

קריירה

מילס החלה להתאמן בסיף בגיל 11 בהוד השרון, ובגיל 13 עברה למועדון הפועל כפר סבא. כבר בגיל צעיר הגיעה להישגים מרשימים בזירה הבינלאומית. בשנת 2004 עברה להתאמן אצל המאמן אוהד בלוה, ושנה אחר כך העפילה לרבע גמר (מקומות 8-5) באליפות אירופה לנוער. ב-2006 זכתה בשני גביעי עולם לנוער, ודורגה ראשונה בעולם עד גיל 20. 
בשנת 2007 זכתה מילס במדליית הכסף באוניברסיאדה שנערכה בבנגקוק. באפריל 2008 העפילה לגמר תחרות המיון הקדם-אולימפית שנערכה בפראג. הישג זה הקנה לה את הקריטריון האולימפי הבינלאומי, אבל לא היה אמור להספיק כדי להבטיח את השתתפותה באולימפיאדת בייג'ינג, אולם הוועד האולימפי החליט להנהיג קריטריון מיוחד לצעירים, ואישר את השתתפותה של מילס, שהייתה אז בת 22, במשלחת האולימפית הישראלית. 
ביולי 2008, זמן קצר לפני האולימפיאדה, הגיעה מילס למקום השביעי באליפות אירופה. בדרכה להישג זה, גברה על שתי הראשונות בדירוג העולמי. 
באולימפיאדה הפסידה מילס בסיבוב הראשון ללורה פלסל-קולוביק (צרפת) ודורגה במקום ה-22.
מילס היא הסייפת הראשונה והיחידה עד כה שייצגה את ישראל במשחקים האולימפיים בסגנון דקר, מאחר שכל קודמיה וגם הסייפים הישראלים הנוספים שהתחרו בבייג'ינג התחרו בסגנונות רומח וחרב. 
בסתיו 2008 החלה מילס ללמוד באוניברסיטת הרווארד היוקרתית בארצות הברית, לאחר שקודם לכן סיימה שנה א' בלימודי כלכלה באוניברסיטת תל אביב.
במרץ 2009 סיימה במקום השני באליפות המכללות בארצות הברית (NCAA) ועלתה למקום ה-23 בדירוג העולמי, שהוא דירוג שיא לסייף או לסייפת ישראלים בענף הדקר וסיימה יחד עם חברה לקבוצה עידו הרפה במקום 9-16 באליפות העולם (הפסידה בהגרלה). 
ביולי 2010 רשמה הישג נוסף, כשזכתה במדליית ארד באליפות אירופה ועלתה לדירוג שיא של סייפת ישראלית, מקום 11 בעולם.
כיום היא מסיימת את התואר השני באוניברסיטת הרווארד, אחרי שבשנת 2012 בגיל 26 פרשה מעולם הסיוף.
פחמן חד-חמצני

מבנה המולקולה

מולקולה של CO מורכבת מאטום פחמן (C) אחד ואטום חמצן (O) אחד, הקשורים זה לזה בקשר משולש: 2 קשרים קוולנטים וקשר קואורדינטיבי בו משתתפים 2 אלקטרונים מאטום החמצן. לפחמן וחמצן יחד יש 10 אלקטרוני ערכיות. הקשר המשולש מביא לקיום כלל האוקטט עבור אטום הפחמן - שישה אלקטרונים בשלושה קשרים ועוד 2 אלקטרונים לא קושרים. מצב היסוד של המולקולה הוא סינגלט מגנטי - אין אלקטרונים לא מזווגים. כיוון שארבעה מששת אלקטרוני הקשר באים מהחמצן ורק שניים מהפחמן, נוצר דיפול - מטען שלילי קטן על אטום הפחמן ומטען חיובי קטן על אטום החמצן (בניגוד להפרשי האלקטרושליליות שבין האטומים). כאשר המולקולה קשורה כליגנד כיוון הקיטוב עשוי להשתנות בהתאם למבנה הקומפלקס הקואורדינטיבי.
המולקולה איזו-אלקטרונית למולקולת החנקן N₂ כי בשתי המולקולות 10 אלקטרוני ערכיות ו6 אלקטרוני קשר. ואורך הקשר פחמן-חמצן 112.8 פיקומטר בדומה לאורך הקשר בחנקן (קשר משולש ומסה מולקולרית זהה). להשוואה אורך קשר כפול פחמן-חמצן (בקרבוניל) הוא כ 120 פיקומטר. גם טמפרטורות ההיתוך - 68K והרתיחה - 82K קרובות לאלו של חנקן (63K ו77K). אנרגיית הקשר בפחמן חד-חמצני 1072KJ/mol היא הגבוהה ביותר הידועה וגבוהה מאנרגיית הקשר המשולש בחנקן (942KJ/mol).

המקור לפחמן חד-חמצני

המקור העיקרי לפחמן חד-חמצני מחוץ לבית הוא שריפה לא מושלמת שנוצרת כחלק מפעילותם של מנועי כלי רכב.
בשנים האחרונות הופחת ריכוז הפחמן החד-חמצני באוויר, כתוצאה משיפור הדלקים, משיפור מערכת השריפה במנועי כלי הרכב ומכניסתם לשימוש של ממירים קטליטיים.
למרות כל זאת, עיקר החשיפה לריכוזים גבוהים של פחמן חד-חמצני מתרחשת באזורים בהם יש ריכוז צפוף של כלי רכב הנעים באיטיות, בעיקר במרכזי ערים סואנות ולאורך צירי הגישה לתוכן.

תקנים

התקן האמריקאי לפחמן חד-חמצני הוא 10 מיליגרם למטר מעוקב לפרק זמן של 8 שעות ו-40 מיליגרם למטר מעוקב לפרק זמן של שעה אחת. אלו הם ערכים מרביים של ממוצעים לפרקי הזמן הללו ואסור לחרוג מהם יותר מפעם אחת בשנה.
התקן הישראלי לפחמן חד-חמצני הוא 11 מיקרוגרם למטר מעוקב לפרק זמן של 8 שעות ו-60 מיקרוגרם למטר מעוקב לפרק זמן של חצי שעה.
אלווירה נביאולינה

ילדותה

אלווירה נולדה באוקטובר 1963 בעיר אופה שבבשקיריה לאביה סחיפזאדה סאיטדאדאייביץ' שעבד כנהג הובלות. אמה זולייכה חמאטנורובנה עבדה כפקידה במפעל לבניית רכיבים.
אלווירה למדה בבית הספר 31 בעיר אופה.

השכלה

אלווירה השלימה את לימודיה בפקולטה לכלכלה באוניברסיטת מוסקבה ב-1986.

קריירה

לאחר שהשלימה תואר שני ב-1990,התקבלה לעבוד כמומחית ראשית בוועדה לניהול המדע והתעשייה, שלאחר התפרקות ברית המועצות הפכה לאיגוד הרוסי של אנשי העסקים והתעשיינים והייתה אחראית ליישום רפורמות כלכליות ועבדה באיגוד עד 1994.

בממשלת רוסיה

בשנת 1994 מונתה לסגנית ראש המחלקה לרפורמות כלכליות במשרד הכלכלה, ב-1996 מונתה לראשות המחלקה ולאחר שצברה די מוניטין מונתה ב-1997 לתפקיד סגנית שר הכלכלה.
לאחר פיטורי ממשלת צ'רנומירדין עברה למגזר העסקי ועבדה כסגנית יו"ר דירקטוריון פרומטורגבנק בשנים 1998–1999.
ב-1999 חזרה לממשלה ומונתה למנהלת מחלקה במשרד לפיתוח כלכלי של רוסיה.
עד שנת 2000 כיהנה כסגנית נשיא קרן המרכז ליישומיים אסטרטגיים. באותה שנה מונתה לכהן כסגנית השר לפיתוח כלכלי ומסחר.
בשנת 2003 התמנתה לנשיאת המרכז ליישומים אסטרטגיים, עד 2005 כשמונה לראשת המועצה המומחית להבטחת ארגון פסגת G-8 ברוסיה ב-2006.
לאחר מינוי ויקטור זובקוב לראש ממשלת רוסיה וכינון ממשלת זובקוב, היא מונתה לתפקיד השרה למסחר ופיתוח כלכלי. תפקיד שמילאה גם בתקופת ממשלת פוטין השנייה מספטמבר 2007 ועד מאי 2012.
במקביל כיהנה בתפקיד בכיר בחברת רוסטך והייתה חברת מועצת הדירקטוריון בגזפרום בשנים 2008–2011.
לאחר מינוי ולדימיר פוטין לנשיא רוסיה היא מונתה לעוזרתו לענייני כלכלה.

נגידת הבנק המרכזי

ב-12 במרץ 2013 הועמדה כמועמדת לתפקיד נגידת הבנק המרכזי של רוסיה, באפריל 2013 מועמדותה אושרה על ידי הדומה הממלכתית של הפדרציה הרוסית וב-24 ביוני 2013 מונתה לנגידה-אישה הראשונה ברוסיה. ב-22 במרץ 2017 אושרה כהונתה לקדנציה נוספת.
בתקופת כהונתה הצהירה שבכוונתה לפעול לחיזוק מעמדו של הבנק המרכזי כרגולטור ולהגדיל את הפיקוח על הבנקים הלאומיים.
מאז יולי 2013 הבנק המרכזי בראשותה שלל את רישיונותיהם של 324 בנקים ומוסדות אשראי רוסיים. בשנת 2013 פעלו ברוסיה 956 מוסדות אשראי, נכון למאי 2017 פעלו ברוסיה 600 מהם. מבין הבנקים שרישיונותיהם נשללו, 12מהם היו ברשימת מאה הבנקים הגדולים ביותר במונחי רכוש.
בעקבות הירידה במחירי הנפט בסתיו 2014 ו היחלשות מטבע הרובל הבנק המרכזי החל במכירת דולרים לצורך ייצוב המטבע ועד פברואר 2015 הבנק מכר 44.5 מיליארד דולרים בשוק המטבע הזר.
בנוסף, בתקופתה הבנק המרכזי החליף את יעד האינפלציה כדי לתחזק את מטבע הרובל ולהביא לייצוב מחירים, ב-2013 האינפלציה השנתית עמדה על 6.5% ועלתה ל-11.4% ב-2014 וטיפס ל-12.91% ב-2015. ברם ב-2016 האינפלציה ירדה ל-5.4%.
בתקופתה, נביאולינה אף הובילה מהלך לצמצום מספר העובדים בבנק המרכזי מ-63,000 בשנת 2013 ל-54,700 ב-2016.
בשנת 2015 הוכתרה נביאולינה על ידי Euromoney magazine לנגידת בנק מרכזי הטובה ביותר בעולם וב-2016 שיבח "וול סטריט ג'ורנל" את עבודתה וכינה אותה "האישה שהחייתה את שוקי רוסיה".
בתקופת כהונתה, ספגה ביקורת רבה על כך ש-19 בכירים בבנק המרכזי ובדירקטוריון הבנק קיבלו העלאה בשכרם.

חייה האישיים

אלווירה דוברת צרפתית ואנגלית. בתקופת לימודיה באוניברסיטת מוסקבה נישאה לירוסלב קוזמינוב, שעובד כדיקן של בית הספר הגבוה לכלכלה במוסקבה. לזוג בן בשם וסילי, יליד 1988.
בג"ץ מטה הרוב נגד משטרת ישראל

בג"ץ מטה הרוב נ' משטרת ישראל[1] הוא פסק דין שניתן בעתירה בבית המשפט העליון בשבתו כבג"ץ, נשוא העתירה הוא סמכותה של המשטרה לאשר הפגנה בתנאי הכרחת המארגנים על ההפגנה בהקצאת משאבים שהם תחת תפקיד המשטרה ובנוסף, התניית מתן שירות של רשות הכבאות ואגודת מגן דוד אדום בתשלום מצד מארגני ההפגנה. 
בית המשפט פסק כי על משטרת ישראל להקצות את המשאבים הנדרשים להפגנה מאחר שחופש ההפגנה הוא חלק מחופש הביטוי וחשוב לא לפגוע בו. בנוסף פסק בית המשפט שאין מארגני ההפגנה מחויבים בתשלום עבור השירותים שנתנו רשות הכבאות ומגן דוד אדום.

רקע

חופש הביטוי וחופש ההפגנה הם זכויות אשר מעוגנות בחוק יסוד: כבוד האדם וחירותו. על כל אדם להשתמש בחופש הביטוי וההפגנה כרצונו החופשי. ועל כן, על המדינה להתחייב ולתת לאנשים לממש זכויות אלו כרצונם. לצד דברים אלו, יש את משטרת ישראל שבנוסף לעבודה העיקרית שלה, עליה גם כן להבטיח שמירה על הסדר והחוק בזמן הפגנות. המשטרה נקלעת פעמים רבות למתח בין הכח שיש לה לבין העובדה שיש לה עוד עבודות לעשות. מצב זה מוביל את המשטרה פעמים רבות להגביל את חופש ההפגנה או להתנותו במשאבים שעל מארגני ההפגנה לקחת אחריות עליהם ולא היא בעצמה. 
לחופש הביטוי יש הגנה "שלילית" והגנה "חיובית"
ראשית, מוטלת על המדינה החובה שלא לפגוע בזכותו של אדם לחופש ביטוי ולהפגנה, כגון על ידי הטלת איסור על יכולתו לממש את זכותו.  זהו ההיבט ה"שלילי" של הזכות המעוגן בסעיף 2 לחוק יסוד: כבוד האדם וחירותו ("אין פוגעים בחייו, בגופו וכו' ")
שנית, מוטלת על המדינה החובה להגן על הזכות לחופש ביטוי ולהפגנה.  זהו ההיבט ה"חיובי" של הזכות המעוגן בסעיף 4 לחוק היסוד כבוד האדם וחירותו ("כל אדם זכאי להגנה על חייו, על גופו ועל כבודו") בכפוף למגבלות של כוחות ותקציב של המשטרה

העובדות

מטה הרוב וש.ע.ל מפעלים חינוכיים ביקשו לקיים צעדה מכיכר רבין לעבר כיכר דיזנגוף בתל אביב ולקיים שם הפגנה. ההפגנה נועדה להביע תמיכה בתוכניתה של הממשלה להתנתק מרצועת עזה. מפקד המשטרה התנה את מתן הרישיון להפגנה בהצבתם של גדרות, מאבטחים וסדרנים מטעם מארגני ההפגנה ועל חשבונם. כן התנה את מתן הרישיון בהצבתם של כבאיות ואמבולנסים. רשות הכבאות ומגן דוד אדום התנו את מתן שירותיהם בתשלום מצד מארגני ההפגנה. הוגשה עתירה כנגד חוקתיותן של דרישות אלה.

בעקבות פסק הדין

פסק דין זה החליט לקבל את עתירתם של מטה הרוב וש.ע.ל, נעשה צו מוחלט כנגד משטרת ישראל, האגודה הארצית מגן דוד אדום, רשויות הכבאות ועיריית תל אביב יפו. 
אגודת מגן דוד אדום בישראל עתרה לדנג"ץ552/07 בעקבות החלטת פסק הדין הזה. טענתה הייתה שעל מארגני ההפגנה לשלם עבור שירותי האבטחה ושירותי הצלת חיים במועד ההפגנה, בית המשפט קבע לדחות את העתירה הזו. 
בבג"ץ עמותת עם כלביא נגד אהרון פרנקו - מפקח מחוז ירושלים משנת 2008, אוזכר הפסק דין מטה הרוב נ' משטרת ישראל בעניין תפקידה וסמכותה של משטרת ישראל בהקצאת משאבים. עמותת עם כלביא הסתמכה בטענותיה על פסק דין זה "מטה הרוב נגד משטרת ישראל. 
בבג"ץ ארגון הלב היהודי נגד ניצב דוד צור, הסתמך ס' ג'ובראן על פסק דין זה על מימד הזמן ותזמון ההפגנה.
הליגה הלאומית בכדורסל

גמר

צמד משחקים כאשר שתי הקבוצות מעפילות לליגת העל אך המנצחת בצמד המשחקים זוכה באליפות הליגה.

שיטת משחקי הפליאוף התחתון

הקבוצות אשר סיימו במקומות 9–14 ממשיכות במשחקי הליגה הסדירה במתכונת של סיבוב אחד בין 6 קבוצות כאשר מספר הנקודות שצברו במהלך העונה הסדירה נשאר עמם, כאשר הקבוצות שסיימו במקומות 9,10,11 מארחות שלושה משחקים ואילו הקבוצות שסיימו את הליגה הסדירה במקומות 12,13,14 מארחות שני משחקים.
בסיום סבב הפליאוף התחתון יורדות הקבוצות שסיימו במקום ה-13 וה-14 לליגה הארצית.

סדרת הגמר

בשניים הנ"ל הייתה עולה אחת בלבד, והיא זו שניצחה בסדרת הגמר בסדרת הטוב מ-5.
שייטת משחקי הפליאוף התחתון נותרה זהה.
פנטהאוז

פנטהאוז או דירת גג היא דירה השוכנת בקומת המגורים העליונה של בניין מגורים ולה צמודה מרפסת גג. מקור המילה באנגלית: "house" (בית) ו־"pent" – שאילה מהמילה הרומאנית "appendere" (להצמיד), כלומר "בית עם הצמדה".
דירת הפנטהאוז היא בדרך כלל הדירה היקרה ביותר בבניין ולכן דירות אלה מאופיינות כדירות לאוכלוסייה במעמד חברתי גבוה.
סטן מייזק

קריירת משחק

בשנת 1946, לאחר שחרורו מהשירות בצבא ארצות הברית, הצטרף לקבוצת דטרויט פלקונס לקראת עונת הבכורה של ליגת ה-BAA (לימים ה-NBA). בעונתו הראשונה הוביל את קלעי דטרויט עם 14.9 נקודות בממוצע למשחק (הנתון הרביעי בגובהו בליגה), ונבחר לחמישיית העונה. בסיום אותה עונה התפרק מועדון הפלקונס, וב"דראפט הפיזור" של שחקניה נלקח מייזק על ידי שיקגו סטאגס. ב-3 עונותיו בשיקגו שיתף פעולה עם מקס זסלופסקי ואנדי פיליפ, וקלע 9.6 נקודות בממוצע למשחק. בסיום עונת 1947/1948 נבחר לחמישייה השנייה של העונה.
בעונת 1950/1951 שיחק בקבוצות "סנט פול לייטס" ו"לואיוויל אלמנייטס" מ"ליגת הכדורסל המקצועית הלאומית" (NPBL), ובעונה העוקבת חזר ל-NBA כשחתם בבולטימור בולטס. לאחר כעונה וחצי הועבר בטרייד למילווקי הוקס, ובסיום עונת 1952/1953 פרש ממשחק, בגיל 29.
חבורת פרובניוס

בתורת החבורות, חבורת פרובניוס היא חבורה הפועלת טרנזיטיבית על קבוצה סופית, באופן שלכל איבר לא-טריוויאלי יש לכל היותר נקודת שבת אחת. החבורות נקראות על-שם מייסד תורת ההצגות, פרדיננד גאורג פרובניוס.
במחצית הראשונה של המאה ה-20 שימשו חבורות פרובניוס מעין מעבדה לבחינת שיטות שונות בתורת החבורות הסופיות. ב-1959 הוכיח ג'ון תומפסון שכל חבורה כזו היא פתירה. מעט אחר-כך מילאו חבורות פרובניוס תפקיד חשוב בהוכחת משפט פייט-תומפסון (הקובע שכל חבורה מסדר אי-זוגי היא פתירה), ובמיון של כמה משפחות חשובות אחרות של חבורות סופיות.

מבנה

גם לגרעין של חבורת פרובניוס וגם למשלימים שלו יש מבנה מוגבל ביותר. תומפסון הוכיח ב-1959 שהגרעין של חבורת פרובניוס הוא חבורה נילפוטנטית. זהו משפט קשה ומורכב. קל הרבה יותר להראות שאם המשלים H מסדר זוגי, אז הגרעין אבלי.
למשלים H יש התכונה שכל תת-חבורה שסדרה מכפלת שני ראשוניים, היא ציקלית. מכאן נובע שכל חבורת סילו של המשלים היא או ציקלית, או חבורת קווטרניונים מוכללת. אם H אינה פתירה, האנס זסנהאוז הראה שהיא, או תת-חבורה שלה מאינדקס 2, הן מכפלה של חבורת המטריצות  בחבורה מטא-ציקלית שסדרה זר ל-30. אם H פתירה, יש לה תת-חבורה מטא-ציקלית נורמלית, כך שהמנה היא תת-חבורה של החבורה הסימטרית מסדר 4.
אף תת-חבורה של המשלים אינה חבורת פרובניוס בעצמה.

תורת ההצגות

אם  הצגה אי-פריקה לא טריוויאלית של Q, אז ההצגה המושרית  גם היא אי-פריקה. יתרה מזו, כל הצגה אי-פריקה של G מושרית או מ-Q, או מחבורת המנה . כאשר מצמצמים למשלים H הצגה אי-פריקה המושרית מ-Q ל-G, מתקבלת כפולה שלמה של ההצגה הרגולרית של H.
סנדר גילמן

אודות

גילמן קיבל תואר בספרות ושפה גרמנית מאוניברסיטת טוליין בשנת 1963 והמשיך לדוקטורט בגרמנית, אותו השלים בשנת 1968. נושא עבודתו הייתה "המבנים וצורות הקומפוזיציה בנובלות של אלפרד הנשקה". בשנים 1976-1995 שימש כפרופסור באוניברסיטת קורנל. אחר כך שימש עד לשנת 2000 פרופסור באוניברסיטת שיקגו. אחר כך לימד כארבע שנים באוניברסיטת אילינוי באורבנה-שמפיין והקים שם את התוכנית ללימודים יהודים. בשנת 2005 מונה לפרופסור באוניברסיטת אמורי, ומשמש שם כראש התוכנית לפסיכואנליזה.
מחקריו של גילמן עוסקים בנושאים שונים ומגוונים. הוא עסק בספרות השואה, בזיגמונד פרויד ובפרנץ קפקא, בתרבות יהודית, היסטוריה של העישון ושל האנטישמיות וכן בנושאים של גזענות וזהות אתנית.
מעבר הייווד

גאוגרפיה

המעבר נמצא בתוך הפארק הפרובינציאלי פיטר לוהיד ועובר לאורכו הכביש המהיר אלברטה 40. 
מעבר הייווד מהווה את מקורו של נהר הייווד. שביל קאנאנאסקיס עובר דרך מעבר ההרים, ומקשר בין מספר רב של אתרי מחנאות ואתרי נופש.
המעבר סגור מדי שנה בין דצמבר ליוני, על מנת להגן על חיות הבר החיות לצידו.
לחץ אוסמוטי

ישומים

לחץ אוסמוטי עומד בבסיס שיטת האוסמוזה ההפוכה, תהליך נפוץ לטיהור מים. המים לטיהור מושמים בכלי, ומופעל עליהם לחץ גדול מהלחץ האוסמוטי המופעל על ידי המים והמומסים בהם. בכלי יש פתח המכוסה בממברנה חדירה למחצה, המאפשרת מעבר מולקולות מים, אך לא חלקיקי מומס. ללא הפעלת לחץ חיצוני, מים מטוהרים יעברו את הממברנה לכיוון המים הלא-מטוהרים (כדי להגדיל בהם את ריכוז המים, כלומר, להקטין את ריכוז המומסים) - אוסמוזה. הפעלת הלחץ גורמת להיפוך כיוון התהליך - אוסמוזה הפוכה. הלחץ האוסמוטי של מי ים הוא כ-27 אטמוספירות. מתקני התפלת מים בשיטת אוסמוזה הפוכה משתמשים בלחצים של כ-70 אט' להתפלת מי ים.
לחץ אוסמוטי משמש למטרות רבות בצמחים. לחץ טורגור, הלחץ על דפנות התאים, מאפשר לצמחים עשבוניים לעמוד זקופים, ובעזרתו צמחים מווסתים את פתיחת הפיוניות שלהם. בתאי בעלי חיים, להם אין דפנות, לחץ אוסמוטי מופרז עלול לגרום לציטוליזה (תמס התא).
אוזאבס, קיסר אקסום

אוזאבס היה קיסר אקסום לקראת סוף המאה ה-4. הוא ידוע בעיקר דרך המטבעות שהוא טבע בתקופת מלכותו.
המטבעות שטבע בתקופתו נמצאו מתחת להריסות האסטלה הגדולה באקסום, מה שמצביע על כך שהאסטלה נפלה לפחות לפני תקופת מלכותו של אוזאבס. לדעת מאנרו-האי אסטלה זו גם הייתה האחרונה שנבנתה, וש-"עם תפוצת הנצרות ייתכן שזנחו את האסטלות לטובת הרעיונות החדשים של הנצרות בנושאי קבורה".
אוזאבס טבע על מטבעותיו את המוטו שהיה בשימוש בימי אזנה ביוונית המוטו TOYTOAPECHTHXWPA-"שיכול לשמח את האנשים". מאנרו האי מציין שהמוטו "זר מאוד לסיסמאות על מטבעותיה של אקסום, אך נותנת הרגשה של דאגה מלכותית ואחריות על אזרחי הממלכה ושלווה".
שמעון גלבץ

ביוגרפיה

גלבץ נולד בתל אביב וגדל בתל אביב, בבאר-שבע ובחיפה. סבו וסבתו היו רופאים. סבו, שעל שמו הוא נקרא, היה פעיל ציוני ומראשי תנועת החלוץ ברוסיה. אביו אביגדור גלבץ היה מהנדס ריתוך ודודו היה עיתונאי התיאטרון והבידור ג. עיטור. אחותו תמר גלבץ היא סופרת ועיתונאית.
גלבץ החל את פעילותו המוזיקלית בגיל 14 בבאר שבע עם אילן וירצברג ויעקב רביץ (אחיה הגדול של יהודית רביץ). השלושה ניגנו שירים של להקות בנות התקופה. כשעברה משפחתו של גלבץ לחיפה, בהיותו בן 17, התפרקה השלישייה.
ב-1978 גלבץ הלחין שירי משוררים, בהם שירים של יונה וולך. השיר הראשון שהוקלט היה "שן דובי שן" אשר במקור נקרא "הבובה של גוגול". אריאל זילבר ביצע את השיר בפסטיבל שירי הילדים מספר 9 (עם שינוי של השורה האחרונה מכיוון שבמקור השיר מתייחס לבובת מין). השיר עובד על ידי חבר ילדותו אילן וירצברג. במהלך העבודה על השיר נפגשו השניים עם יונה וולך. מפגש זה הוליד את פרויקט "בציר טוב". במשך חצי שנה הלחינו גלבץ ווירצברג שירים של וולך, והתחילו להופיע עמם במועדונים. בחלק מההופעות הצטרפה אליהם וולך בהקראת שירים.
ב-1979 הקליטו השניים את "כשבאתי לקחת אותה מהעננים" כתקליט שדרים וזכה להצלחה מועטה השירים האחרים של "בציר טוב" הוקלטו במשך שנתיים נוספות, כשבמקביל ב-1980 השתתפו השניים יחד עם נורית גלרון בפסטיבל הזמר והפזמון עם השיר "זה לא זה" שגם כתבה וולך, אך לא נכנס ל"בציר טוב" אלא לאלבומה של גלרון "סימפתיה". האלבום השלם יצא בשנת 1982. בשנת 2005 האלבום דורג במקום ה-18 במצעד האלבומים הישראלים הטובים ביותר שערך העיתון ידיעות אחרונות.
לאחר צאת האלבום גלבץ כתב והלחין שירים לאמנים שונים והחל להפיק ג'ינגלים. אחד השירים המוכרים ביותר שהלחין הוא "אדם צובר זיכרונות", למילותיה של יונה וולך. הראשונה להקליט את השיר הייתה דורית ראובני, ומאוחר יותר הוא התפרסם גם בגרסתו של אברהם טל. גלבץ אף כתב והלחין לראובני את השיר "קח כל מה שאלוהים נותן". בשנת 1988 הקליט בדואט עם גלי עטרי את השיר "נ.ב.", שהלחין למילים של וולך. השיר נכלל באלבומה של עטרי "צעד אחד לפני הנהר".
בהמשך החל ללמוד באוניברסיטת תל אביב והשלים תואר שני בהיסטוריה ותרבות של ארצות הברית. בשנים 1985-1982 היה בעל טור בנושאי מוזיקה ותרבות בעיתונים: העיר, כל העיר, רחוב ראשי וחדשות. לאחר מכן, בשנים 1989-1986 הקים וניהל חברת מחשבים.
ביין

מקור

ביין נולד ברפובליקה הקאריבית הבדיונית סנטה פריסקה בכלא פנה דורה. אביו, אדמונד דוראנס, היה מהפכן שהצליח להימלט ממערכת המשפט המדינית. הממשלה המושחתת החליטה שהילד ירצה את מאסר העולם של אביו, ולכן העביר ביין את ילדותו בסביבת הכלא הלא-מוסרית. חיי הכלא הקשים מלמדים אותו לאמן ולחשל את גופו, להחכים ולקרוא כמה שיותר ספרים. הוא בילה את זמנו הפנוי בחדר הכושר של בית הכלא, פיתח סגנון מדיטציה משלו ולמד לדבר אנגלית, ספרדית, פורטוגזית ולטינית באופן שוטף. הוא מוצא בין כותלי הכלא מורים רוחניים, החל מאסירים קשוחים וכלה בכומר ישועי מזדקן, ממנו אף מקבל ככל הנראה חינוך משמעתי. 
בחלומותיו, ביין מעונה בידי יצור מפלצתי דמוי עטלף, דבר הגורם לו לפתח קירופטופוביה - פחד מעטלפים. את הרצח הראשון שלו ביצע ביין בגיל שמונה, כשדקר פושע שביקש להשתמש בו כמקור מידע על הכלא. בסופו של דבר, מבסס ביין את מעמדו והופך למלך הבלתי-מעורער בכלא. שליטי הכלא שמים לבם לכך, ומשתמשים בו כשפן ניסויים לסם חדש ונסיוני בשם "ונום" שהרג את כל נושאי המחקר הקודמים. הניסוי כמעט והורג את ביין בתחילה, אך הוא שורד ומוצא כי הסם מעצים את כוחו הפיזי, וכי עליו לקחתו מדי 12 שעות או שיסבול מתופעות לוואי חמורות.